Yhteiskunta on voimaton nuorten tietotekniikkarikollisten edessä, koska ei ole keksinyt mielekkäitä tapoja torjua rikollisuutta, kirjoittaa HS:n toimittaja Laura Halminen.

Mies oli 17-vuotias. Hänellä oli käytössään 20 ja 25 dollarin hintaiset työkalut ja mahdollisuus rakentaa suomalaisen pankin lamauttava kaapattujen tietokoneiden verkosto parillasadalla dollarilla.

Ja niin hän teki.

Kolme vuotta myöhemmin sama nuorukainen katsoo suoraan kohti lehtikuvaajan kameraa ja hymyilee. Ollaan Helsingin käräjäoikeudessa, jossa on alkamassa laajan hakkerijutun oikeudenkäynti. Mies on nyt 20-vuotias ja pukeutunut Balmainin prameaan pikkutakkiin. Tukka on hyvin, ranteessa näkyy arvokkaan oloinen kello. Syyttäjän luetellessa syytteitä ja rikoksentekotyökalujen hintoja hän tyrskähtelee välillä pöyristyneesti.